Аҡ кейеҙ кешене тормош юлында оҙатып, йылытып, һаҡлап барған. Аҡ кейеҙгә, намаҙлыҡ кеүек, кешенең аҡ теләктәре, тормош аҙымдары яғылып барған. Ҡыҙҙы атай йортонан кейеҙҙәр биреп оҙатҡандар. Кейәү йортонда киленде аҡ кейеҙгә баҫтырып ҡаршылағандар. Килен күренеш бүләктәрен кейеҙ өҫтөндә ултырып ҡабул иткән. Кейеҙ йәш ғаиләнең балаларын йылытып тороусы ҡәҙерле ҡаралды булып оҙаҡ хеҙмәт иткән, әсәйҙән — ҡыҙға, өләсәйҙән ейәнсәргә аманат-бүләк булып ҡалған. Бик фәһемле йолаларҙа аҡ кейеҙ — төп бүләк һәм таяныс: Тамъян ырыуы — “Ҡыҙ оҙатыу”, Түңгәүер ырыуы — “Килен төшөрөү”, Бөрйән ырыуы — “Килен сәйе”, Ҡыпсаҡ ырыуы — “Килен һөйөү”, Күбәләк ырыуы “Бәпәй ҡотлау” йолаһын күрһәтте. Шулай уҡ “Киленде аҡ кейеҙгә баҫтырыу”, “Аҡ тәмләтеү”, “Ете юҡ” кеүек халыҡ әйтеш-йолаларын сәхнәләштереү байрамдың асылын яҡтыртты. Проект авторҙары Кәримә Кайдалова менән Гөлгөнә Баймырҙина, ҡуйыусы режиссёр Рәйес Низаметдинов, продюсер Гөлшат Лавренёва, сәхнә рәссамы Ринат Атауллин һәм башҡалар ижади маһирлығын йәлләмәне.